АҞӘА, мшаԥы 29 – Sputnik. Аԥсны акультура аминистр Гәдиса Агрбеи Нижни Новгород аофициалтә хаҿқәеи еиқәшәеит мшаԥы 27 рзы Нижегородтәи Кремль аҿы. Абри атәы аҳәоит аминистрра асаит.
Аиԥылара иалахәын Нижни Новгород иҟоу Аԥсны аҳаҭыртә консул Владимир Литвинчук, Нижегородтәи аобласт аиҳабыра адәныҟатә еимадарақәа рдепартамент адиректор Ольга Гусева, Нижни Новгород иҟоу Урыстәыла адәныҟатәи аусқәа рминистрра ахаҭарнак Сергеи Малов, арегион акультура аминистр актәи ихаҭыԥуаҩ Наталиа Суханова, Нижни Новгород ахада Иури Шалабаев, ақалақьтә Дума ахантәаҩы Олег Лавричев.
Аиԥылараан ирылацәажәан аиҿкааратә зҵаарақәа Аԥсны Аҳәынҭқарра аделегациа Нижни Новгород 800 шықәса ахыҵраз ауснагӡатәқәа ралахәразы.
Нижегородтәи аобласт агубернатор Глеб Никитин иааԥхьарала Аԥсны ахада Аслан Бжьаниа аԥхын арегион даҭаауеит, аныҳәатә уснагӡатәқәагьы иҽрылаирхәуиет.
Ақалақь Амш ахьӡала аԥснытәи акәашаратә коллективқәа ақәгыларақәа мҩаԥыргоит.
"Нижни Новгород — милаҭ рацәала еилоу қалақьуп, инхо ауааԥсыреи асасцәеи рзы ишьахәхоит егьырҭ акультурақәа рдырра, рбара. Ҳақалақьи Аҟәеи реиҩызаратә еимадара жәашықәса ирықәуп, аусеицура мҩаԥысуеит аҵара, аспорт, аҭҵаарадырра русхк аҟны. Аиҩызара еизҳалароуп иагьҿиалароуп", - ҳәа иҳәоит ақалақь ахада Иури Шалабаев.
Гәдиса Агрба иазгәеиҭеит атеатртәи арҿиаратәи коллективқәа реимадара, агастрольқәа рымҩаԥгара шаҭаху.
Ольга Гусева лажәақәа рыла, аганқәа имҩаԥыргеит Аԥсни Нижегородтәи аобласти ркультуратә еинырра ԥхьаҟагьы арҵаулараз алҵшәа зауша аиҿцәажәарақәа.
Аусутә визит аҳәаақәа ирҭагӡаны аминистр аиԥыларақәа еиҭагьы имҩаԥигараны дыҟоуп.